LidanRubinov/Halacha-QA huggingface dataset:
שאלה: איך לשכוח מבחורה?: ברצוני לקבל מכבוד הרב עצה כיצד לשכוח מבחורה מהעבר. בפרט שהבחורה עומדת בפני חתונה עם אחר, אני מרגיש כאילו נתלש חלק מנשמתי דבר שלא קרא בקשרים אחרים בעבר. האם ייתכן שפיספסתי את זיווגי, אני בוטח בה ומצפה לישועה אך למרות זאת העניין מדיר שינה מעיני, מונע ממני לפתח רגש כלפי אחרות ובכלל להיפתח. נדמה לי שכעת אני מבין את מה שאמרו ח שעל אדם לבקש זיווג משורש נשמתו. אני מרגיש כאילו חלק מנשמתי ניטל ולא ח"ו מטעם של תאווה אלא מטעם שהייתה לי ההרגשה שזהו זיווגי?
תשובה: אם הבחורה החליטה להתחתן עם אדם אחר כנראה שהיא לא הזיווג שלך. לפעמים יצר הרע מושך את האדם לרצות דווקא את מי שאינה רוצה אותו כדי לשבור אותו. עליך לראות את האהבה אליה כאהבה שבאה ממקור שלילי. ויש לך אתגר לנצח ולהתגבר ולהוציא אותה מליבך ותראה שכאשר תמצא את המיועדת לך באמת כמה זה נכון וטוב שמצאת את זיווגך האמיתי. הדרך לשכוח היא על ידי שקידה בתורה בשמחה שהיא התורה אילת האהבים ויעלת חן. אתה תראה שבמשך הזמן תשכח ממנה לחלוטין ותתפלא על עצמך למה כל כך רצית אותה.
שאלה: היחס לפתיחה בזוהר: האם מותר ע"פ ההלכה "לפתוח", בזוהר הקדוש. בתור מי שהעניין המיסטי מעניין אותו הייתי אצל ת"ח כזה (ולפחות הוא נראה כך) והוא אכן פתח בזוהר וביקש ממני לתת לו כמה מספרים ואותיות. מכיוון שלא הייתה בי אמונה מוחלטת שאלתי אותו האם הוא מודע לכך שמי שיכול לעסוק בזוהר הקדוש הוא רק מי שהגיע לגיל 40 ומילא כרסו בש"ס ופוסקים? לשאלתי הוא השיב כי רשב"י התיר לכל מי שחפצה נפשו להשתמש בזוהר לצורך עזרה ואף הראה לי זאת באחת ההקדמות. בנוסף, ישנם את דברי הרב אשל"ג שלפי פשוטם ניתנה רשות לכל אדם לעשות בזוהר ואדרבא ע"י כך זה יקרב את הגאולה. למרבה הפלא, אותו ת"ח קלע ממש בדבריו ודוק, אין המדובר בדברים טרוואלים אלא בדברים שאין סיכוי לנחשם וספציפיים לי מאוד. כמו כן ניבא פרט שייתקיים בעתיד (ותוכנן עוד הרבה לפני שהגעתי אליו) ואכן הדבר התממש. האמת היא שאפשר לתרץ זאת ע"י כך שאכן לאותו אדם ישנם כוחות אלא שהם כוחות טומאה (כפי שהיו לחרטומי מצריים). אלא שת"ח זה דווקא נראה לי מאוד אמין ולא מתחזה הגם שאינו עומד בתנאי הגמרא דלעיל. כיצד עלי להתייחס אליו ולדבריו? ושאלה נוספת היא האם ישנה רוח הקודש בימינו אשר לפיה ניתן לחזות עתידות (אני יודע ממקרה קרוב שבו אחד מגדולי הדור הורה לבחור שבה להיוועץ בקשר לנישואין לברוח ומהר כי העתיד יהיה רע ומר).
תשובה: לפי כל מה שידוע אין היום רוח הקודש אבל בודאי שלגדולי התורה יש סייעתא דשמיא להצליח בעיצות טובות. אין הדברים קשורים בשיטות של ניחוש דרך הזוהר או כל ספר קודש. ספרי הקודש חשובים להגדיל את הקדושה של עמנו וארצנו ולא לטפל בעניינים פרטיים. ומה שאותו אחד הצליח בניחושים מסוימים אין בזה שום ערובה להצלחה בנושאים אחרים. לפעמים ניחוש כזה שמביא לאימון מלא עלול להביא לכשלונות חמורים ולכן כדאי להזהר ולזכור כי התורה הבטיחה למי שיהיה תמים כי ד' יהיה בעזרו.
שאלה: שרשרת עם תמונת אבי : אני רוצה להכין שרשרת עם תמונת אבי כדי שאוכל לענוד אותה עלי האם זה מותר?
תשובה: כן.
שאלה: קריאה בתורה לפני גיל בר מצווה: האם מותר לעלות לתורה לפני גיל בר מצווה, מהם המנהגים של האוסרים והמתירים ולמה?
תשובה: לפי דעת השו"ע מותר לקטן לעלות לתורה בין בימות החול בין ביום שבת, בתנאי שמבין ענין. וכ"פ הרב עובדיה יוסף בשו"ת יחוה דעת ח"ב (סימן ט"ו). אמנם יש אחרונים שמחמירים שקטן לא יעלה ביום חול למנין ג' עולים.
שאלה: חלוקת נרות שבת: ברצוני לשאול כיצד עלי לנהוג כשאני מחלקת נרות שבת. אני מחלקת נרות לנשים ביום שישי וכשאני נתקלת בתגובה של אישה שאומרת שהיא לא תדליק נרות שבת כי היא לא שומרת שבת, אני אומרת לאותה אישה שמצוות הדלקת נרות שבת היא מצווה גדולה וממצוות רק מרוויחים ואי אפשר להפסיד ממצוות. לרוב הנשים משתכנעות ולוקחות על עצמן להדליק נרות שבת. וכאן מתעוררת השאלה האם בזה שאני אומרת שעצם הדלקת נרות שבת היא מצווה לכשעצמה, אזי אני משדרת בעצם לאי שמירת שבת וזאת כמובן לא כוונתי, מה לדעת הרב עלי לעשות?
תשובה: אפשר להמשיך בחלוקה ללא חשש. אין ספק שאינך מתכוונת להקל בחילול שבת ולא בשאר איסורים. ברור למקבלת שאפילו מצוה אחת שוה הרבה מאוד ועוד יותר שאפילו למי שלא שומרת שבת עדיין, לא הכל אבוד וכדאי לשמור כל מה שהיא יכולה.
שאלה: לטפל באנשים בלי כסף?: אני מטפלת ברפואה טבעית. יש לי מחיר קבוע לטיפולים, שהוא מחיר סביר בהחלט - קצת פחות מהממוצע המקובל לטיפולים בתחום הזה. כאשר מבקשים ממני לעשות הנחה בגלל קושי לשלם, אני באה לקראת המטופלת ומורידה למחיר שגם הוא קבוע אצלי במצבים כאלה. פעמים רבות מבקשים להוריד עוד יותר במחיר, אבל מבחינתי אני לא יכולה לעבוד במחיר נמוך יותר מזה, כי אני מתפרנסת מזה. רציתי לשאול מה ההלכות במקרה כזה. אני לא רוצה לחטוא חו"ח בגזל, או בכל דבר אחר. אשמח אם הרב יוכל להסביר לי מעט על ההלכות הנוגעות לתחום זה. וכן אם מגיעה אשה שטוענת שהיא בכלל לא יכולה לשלם, אלא סכום סמלי בלבד, שמכסה את עלות הטיפול - כלומר את החומרים שאני משתמשת בהם - ועובר את עלות הטיפול בכמה שקלים בלבד. אני יודעת שזו אשה יראת שמיים ושהיא לא משקרת בעניין הזה של החוסר יכולת לשלם, והיא סובלת מבעיה בריאותית שיש ביכולתי לעזור לה בה. מה עלי לעשות במצב כזה, אני מכירה את האימרה "הטוב שברופאים לגהנם", וקראתי שאחד הנסיונות של העוסקים ברפואה (במקרה הזה רפואה טבעית) היא שלא יסרבו לטפל בעניים. מה הם גדרי ההלכה פה, מה עלי לעשות במקרים כאלה?
תשובה: את לא חייבת לטפל במי שאינו משלם לך, ולא צריך לעשות חסד בצורה מוגזמת.
שאלה: מעמד אם של גיורת בחתונה: ארוסתי גיורת, היא התגיירה במסגרת הצבא גיור אורתודוכסי לפני כ-3 שנים. אנחנו מאוד רוצים להתחתן כדת וכדין. האם אמא של ארוסתי, שאינה יהודיה, תוכל לעמוד איתנו מתחת לחופה, וכן האם אנו עשויים להיתקל בקשיים בעת ההגעה לרבנות בבקשתנו להירשם, מאחר והיא גיורת?
תשובה: האמא יכולה לעמוד מתחת לחופה אולם לא להוביל לבדה את בתה לחופה, אם היא התגירה כהלכה ויש מסמכים מסודרים על כך לא יערימו כל קושי, אך עליך להמציא אישור שאינך כהן. מזל טוב.
שאלה: ציור לא צנוע ללמוד: מותר לראות תמונה מצויירת של אישה ערומה, ואם זה כדי ללמוד איך הקב"ה ברא אותה?
תשובה: לעניות דעתי אין כל היתר בדבר.
שאלה: לנהוג היום בהלכות רחיצה: "וירחץ גופו בחמין ואחר כך בפושרין אחר כך בפושרין מן הפושרין עד שירחץ בצונן" (קיצור שולחן ערוך סימן ל"ב סעיף כ"ד) האם יש לנהוג כך היום?
תשובה: זה דין שתלוי ברפואה, ואם הרופאים בזמננו אומרים שלא צריך לנהוג כך, אזי גם אתה לא צריך לנהוג כך.
שאלה: מה הכוונה "בצרור החיים"?: אבי נפטר ובשבעה באו וכל אחד נתן דרוש לעילוי נשמתו, ובסוף הדרוש שמעתי שאמרו נשמתו תהיה צרורה בצרור החיים למה הכונה שנשמתו תהיה בצרור החיים הרי אבא כבר איננו למה הכונה?
תשובה: בדומה לחוק שימור האנרגיה האומר שאנרגיה לא הולכת לאיבוד אלא נשארת בצורה שונה כך נשמתו של אדם אינה הולכת לאיבוד אלא חוזרת לצור מחצבתה. כל המצוות והמעשים הטובים שעשה האדם בחייו משפיעים על נשמתו ועל ידם היא מתעלה לאחר המות. כשאנחנו אומרים תהיה נשמתו צרורה בצרור החיים אנחנו אומרים שנשמתו תתעלה אל חיי הנצח שבהם הנשמה אינה מתכלה אלא חוזרת להנות מזיו השכינה. (להרחבה: גשר החיים חלק ג פרק ו, וכן במסכת שבת דף קנב עמוד ב)
שאלה: מחיית עמלק של ימינו: התורה מזכירה פעמיים את מצוות "מחיית זכר עמלק", באופן מיוחד ורק למצווה זו אומרת: "לא תשכח", התורה אומרת שהמלחמה בעמלק היא לא חד פעמית אלא "מדור דור". התורה מגדירה את אופי עמלק "ויזנב בך את הנחשלים אחריך". והכל דאורייתא ממש. למה הרבנים ככלל - לא אומרים במפורש מיהו עמלק של דורנו, ומסתפקים בטענה ש"אי אפשר לדעת מיהו עמלק, והוא התערב בין האומות", איך אפשר לבוא בטענות לממסד הפוליטי שלא נלחמים מספיק בטרור כשאין לו גיבוי רעיוני מצד הממסד התורני?
תשובה: הידיעה שהאומות נתערבו נקבעה ע"י ח בגמרא ואין זו החלטה מתחמקת של רבנים. וממה שאין בידנו למחות את עמלק של התורה אין בזה שום ויתור לרוצחי יהודים שגם אם אינם עמלק בגזע, הם חייבים אלף מיתות על רישעתם ומעשיהם.
שאלה: עזרי שמיעה בשבת: אני כמעט חרש. אני יכול לשמוע דיבור של אחרים רק אם הם מדברים לתוך מקרופון נייד המחובר למשדר. המכשיר שמיעה שלי קולט מהמשדר ההוא. הבטריות שבמכשיר שלי שורדות כשבוע, אך, הבטריות במשדר נגמרות לאחר כשלש שעות. אי לכך, אני בדרך כלל מכבה את המשדר בין שיחה לשיחה ומדליק אותה מחדש בשעת הצורך. מה עלי ועל יהודים כמוני לעשות בשבת?
תשובה: יש למצוא פיתרון טכנולוגי לבעיית החלפת הסוללות, כיבוי המכשיר והפעלתו מחדש וכמו כן החלפת הסוללות בשבת אסורים. עצתי לך לפנות למכון צומת בגוש עציון שיציעו פיתרון לבעיה.
שאלה: יחס לחברים לא שומרי מצוות: יש לי חברים טובים שלא מזמן היו אצלי בבית ואכלנו ביחד ארוחה בשרית, אחרי הארוחה ניגש אחד מהחברים למקרר ולקח עוגה חלבית ואכל אותה. וזה ממש עשה לי לא טוב, אפילו שלא אמרתי אף פעם שאני מעוניין שמי שנמצא אצלי בבית לא ייאכל לא כשר או עירבוב של בשר וחלב, מה עליי לעשות כדי למנוע את הדברים הנ"ל בלי לפגוע ברצונות החופשיים של חברי, האם עלי לבקש מהם פשוט לא לערבב כל עוד הם נמצאים אצלי בבית?
תשובה: מצד הנימוס כל אורח צריך להתנהג על פי קוד ההתנהגות של המארח. דבר זה הוא לא רק בענייני מצוות אלא בכל דבר, שהרי לא יעלה על הדעת שאורח יאכל גרעינים ויזרוק את הקליפות על הרצפה אף שבביתו הוא נוהג לעשות כך. ולכן, אתה צריך להסביר להם שהם מוזמנים בשמחה אליך הביתה אבל בבית שלך מתנהגים כמו שנהוג אצלך.
שאלה: בחור המתעניין בבחורה באירוע ציבורי: לאחרונה נתקלתי בתופעה מוזרה ביום העצמאות האחרון התקיים מעין טיש שירה בציבור באוניב בר אילן. הישיבה לא היתה נפרדת. יש לציין שהאוירה היתה דתית וכן תוכן הערב, במהלך האירוע ניגשה אלי בחורה, וציינה שבחור היושב במקום (לטענתה חבר של בעלה) ראה אותי ומעוניין לנסות לפתח קשר ועל כן רוצה את מס הטלפון שלי. כששאלתי מיהו הבחור, איך הוא מבחינה תורנית וכו, קיבלתי תשובה, ועל פיה יש אולי עניין לנסות. מצד אחד, אני חשה שזהו חוסר צניעות מצד הבחור - להבחין בבחורה ועל פי זה לנסות לפתח קשר מבלי להכיר אותה או לברר עליה. מצד שני, לעתים עפ"י הלבוש וההתנהגות ניתן לזהות סגנון מסוים, ואולי יש טעם לנסות, בדרך יפה כמובן? במצב כזה, האם לדעת הרב יש עניין להיענות להצעה או שמא לדחות אותה מייד? (יש לציין שנתקלתי בתופעה כזו מספר פעמים, ולכן אני מניחה שהתופעה "מקובלת") האם יש עניין לבקש לדבר מעט עם הבחור (באירוע עצמו) לראות האם יש בכלל סיכוי, או שמא יש בזה טעם לפגם?
תשובה: אני מציע ראשית לברר על הבחור ממקור מהימן לך. ורק אם הברור יעלה שאישיותו תואמת את רצונך יש מקום להפגש. איני רואה בדרך זו פסול אם הכוונה של הבחור לשם שמים.
שאלה: גן ילדים חילוני או דתי: אני גרה בטכניון, יש לי שתי בנות ואני צריכה ללדת בחודש אלול בע"ה. אני מחפשת גן לבת הגדולה שלי והאפשרויות שיש לי הן אלה: גן חילוני ליד הבית, גן דתי לא כל כך טוב והרבה יותר יקר (1500 ש"ח לחודש במקום 600 ש"ח) גם ליד הבית, ועוד גני עירייה שצריך ליסוע אליהם באוטובוס והם עד השעה 13:30. אני אהייה בעז"ה עם תינוק קטן ואצטרך בשעה ארבע להוציא את הבת השנייה מהמעון. רציתי לשאול אם זה נורא לשלוח ילדה בת שלוש לגן חילוני, ולאיזה גן כדאי לי לשלוח אותה?
תשובה: איני רואה מניעה לשלוח את הילדה בגיל שלוש לגן חילוני אם יש בו גננת טובה וזה מקל מאד עליך. אכן תהיו ערים ותתבוננו בהשפעת הגן ואם תווכחו שזה לא מה שאתם רוצים תסיקו את המסקנות. גן ילדים דתי לאומי או חרדי?
שאלה: לכפר על חילול שבת בשוגג: אם בטעות הדלקתי את האור בשבת, מה לעשות כדי לכפר על זה?
תשובה: כיון שהדבר היה בטעות אין בכך עבירה, אך תתפלל לה' שבעתיד לא יביא אותך לידי מכשול.
שאלה: ספר תורני בנושא דקדוק והגייה: רציתי לדעת אם תוכל להפנות אותי לספר שמלמד יסודות בדקדוקי לשון והגייה במקרא ושפת הקודש בכלל. איך לקרוא נכון, איך להלביש ניקוד על מילים, תבניות של ניקוד שקודמות לאחרות שהכתיב לא מנוקד?
תשובה: כדאי להשיג את הספר שירי דוד, שם ישנם כללי דקדוק וכן ספר בשם מכלול יעקב. כמו כן ישנם קלטות שהוציא בענין קריאה נכונה הרב מזוז שליט"א ראש ישיבת כסא רחמים.
שאלה: לעבור למניין אחר באמצע התפילה: אם אני מתפלל בכותל או בשטיבלעך ורוצה לעבור באמצע התפילה למניין אחר (יותר מהיר לדוגמא), האם זה אפשרי?
תשובה: אפשר לעשות את זה.
שאלה: להפר התחיבות לתרומות?: בשנה האחרונה התחייבתי בהוראות קבע לתרום לכל מיני ארגונים, במסגרת מעשר כספים. כעת, כאשר אני מפסיקה לעבוד ולא אקבל יותר משכורת, האם מותר לי להפסיק את מתן התרומות? אציין שיש לי חסכונות ואני יכולה לעמוד בזה. אולם בהחלט זה לא יהיה מתוך המשכורת.
תשובה: את יכולה להפסיק.
שאלה: ברכת שהכל אחרי ברכת מזון: כאשר אני מברך על שתיה ברכת "שהכל" ולאחר מכן מקיים סעודה עם פת ומברך אחריה ברכת המזון, ושוב אני רוצה לשתות לאחר האכילה, הברכה תקפה או שצריך לברך שוב "שהכל", וגם האם לגבי ברכות אחרות אותו הדין שצריך לברך שוב או שלא?
תשובה: לאחר ברכת המזון כל דבר שרוצים לאכול או לשתות יש לברך לפניו ואחריו.
שאלה: לימוד תורה מול סבל מעישון : הרב השיב לשואל על רב שלו שמעשן שכדאי לסבול למען לימוד תורה, האם עישון נחשב סתם סבל, והרי הוא מזיק לבריאות לדעת כל הפוסקים?
תשובה: אם מדובר על אדם נקי כפיים ובר לבב המקפיד בכל דרכיו לשמור על בריאות וטבעיות אזי יבחר לו רב כלבבו. אולם כפי הדרכת ח ששומר פתאים ה' אדם לא יפגע בצורה חריגה אם יהיה קצת בסביבת מי שמעשן.
שאלה: יום השמיני לאבלות: ראשית על התשובה, אבל עדיין נותרה השאלה איך יכול היום השמיני לאבלות להיות בשבת - אם קברו את האדם ביום שישי אזי היום השמיני לאבלות הוא יום שישי ורק אם קברו בשבת אז היום השמיני הוא בשבת ואיך זה יכול לקרות הרי אסור לקבור בשבת?
תשובה: שאלתך היא אכן שאלת התוספות שעונה שתי תשובות. 1. שזה דין שמועה ולא קבורה, שאדם ששמע שמת לו מת וכבר נקבר מתחיל למנות ימי אבלותו מיום שמועתו. 2. שהמת לא בא לקבר ישראל ומתחילים למנות אבלות מזמן שמתייאשים למוצאו ולקוברו. הרש"ש מביא אפשרות נוספת, שנסתם הגולל על ידי נוכרים בשבת ואבלות מתחילה מסתימת הגולל.
שאלה: חתונה בספירת העומר בימי האבילות: בספר פניני הלכה - זמנים עמ 55, הרב כותב ש"מי שהוזמן לחתונה ביום שלפי מנהגו אין מתחתנים אבל למנהג החתן מתחתנים, רשאי לילך לחתונה ולשמח את החתן והכלה בריקודים", וזאת ע"פ היתר של האג"מ. האם האג"מ לא התיר השתתפות רק בחופה עצמה (הוא מדבר שם על עורך החופה והחוגגים בחופה)? והאם יש מניעה להשאר ולהשתתף בריקודים עצמם? (מדובר על חתונה שבה החופה נערכת ביום ירושלים עצמו לפני השקיעה, אך הריקודים יהיו לאחר השקיעה. ואני נוהג במנהגי האבילות עד שלושת ימי ההגבלה).
תשובה: הסברה לכך היא, שהואיל והחתן עשה כדין, שלפי מנהגו מותר להתחתן, ממילא מצווה לשמח חתן וכלה, ומצווה זו חשובה יותר ממנהג האבלות. מה עוד שעיקר מנהג האבלות שלא להתחתן אבל להשתתף בריקודי מצווה אין איסור. ומוסכם למשל שבעת הכנסת ספר תורה מותר לרקוד, וממילא כיוון שנעשית כאן שמחה של מצווה, מותר גם למי שנוהג אז מנהגי אבלות להשתתף בה.
שאלה: זיכוי לא מאושר שלא בידעתי: אמי קנתה לי בחנות ציציות ורציתי להחליפם. כאשר באתי להחליף אותם לאחר חודש מיום הקניה המוכרת (שהיא כנראה לא בעלת המקום) הסכימה שאחליף את הציציות (למרות שהראתה שלא הייתה מרוצה מזה שבאתי מאוחר). החלפתי את הציציות בבגדים אחרים וכאשר באתי למוכרת היא עשתה לי את החשבון (והייתי צריך להוסיף סכום כסף), לקראת סיום החשבון גיליתי (ע"י שלט) שמדיניות החנות לגבי החזרת מוצרים היא שבועיים. התנצלתי בפני המוכרות על מה שקרה והיא אמרה לי (תוך כדי שהיא מסיימת את החשבון) שאמנם המנהל לא מאשר אבל אם היא יכולה לעזור. מה עליי לעשות, האם עליי להחזיר את הבגדים, הרי אני כלל לא ידעתי?
תשובה: אם למוכרת יש סמכות להחליט על דעת עצמה על הארכת זמן ההחלפה אינך צריך לחשוש.
שאלה: "עם קדושיך" או "כאמור": בבית כנסת שלנו יש ויכוח מה אומרים אחרי שהחזן אומר "כהנים", חלק אומרים להגיד "עם קדושיך" ויש כאלו שאומרים שצריך להגיד "עם קדושך כאמור" בבקשה שהרב יפסוק מה צריך להגיד כדי למנוע ויכוחים?
תשובה: בשו"ע כתוב שהחזן אומר עם קדשיך כאמור, אך המנ"ב מצטט רק עם קדשיך, יעשה כל אחד כפי הוא מבין ועיקר ברכת הכהנים היא ה
שאלה: יבול שישית לקראת שמיטה ה תשס"ח: לפני זמן מה הצעתי להתארגן לשמיטה ה תשס"ח ע"י אגירת יבול שישית, לקיים מה שנאמר "ואכלתם מן התבואה ישן". הרב השיב לי, שכדי ליישם את ההצעה יש להירשם ל"אוצר הארץ". פניתי להנהלת "אוצר הארץ" והתברר לי שאתם אכן מתכוונים לשמור יבול שישית - אבל רק תפו"א, בטטות, דלעות ובצלים. זה כמובן מצויין ששומרים 4 סוגים של ירקות, אולם רציתי לשאול, מדוע לא שומרים פירות וירקות נוספים? בפרט: חיטה ודגנים אחרים - אפשר לשמור בלי קירור אפילו לשבע שנים (כמו שעשה יוסף במצרים) אמנם רוב החיטה המשווקת כאן היא מתוצרת חוץ, אבל יש גם חקלאים ישראליים שמגדלים חיטה, וחלקם אף מתכוונים לשבות בשמיטה, ומכיוון שמטרתכם היא לעזור לחקלאים ישראליים שומרי שמיטה, מדוע שלא תשתפו איתם פעולה ותשווקו את התוצרת שלהם - מיבול שישית - בשנה השביעית? (בנוסף לכך, ייתכן שהסיוע שלכם יעודד חקלאים נוספים לשמור חיטה מהשנה השישית ולשבות בשביעית). יין ושמן בוודאי אפשר להכין בשישית ולשמור לשביעית (כך יהיו לנו שלושת "אבות המזון" שבתורה - דגן תירוש ויצהר). הדרים ורימונים - אפשר לשמור זמן ארוך יחסית גם בלי קירור, במצב טרי בקירור אפשר לשמור אף יותר. תמרים, תאנים, ענבים ותירס - אפשר לשמור במצב מיובש. אמנם תאנים מיובשות נהוג לקנות מתורכיה, אבל שוב, אם אפשר לשמור תוצרת הארץ, למה לפרנס את התורכים? בנוסף לכך, תמרים מיובשים, צימוקים שחורים ופופקורן הם, לפי בירור שערכתי, בד"כ מתוצרת הארץ. פירטתי רק חלק מהאפשרויות לשמירת יבול שישית זה אפשרי ומעשי אם רק מתארגנים בזמן.
תשובה: א. אין טעם לאגור פרות ומוצריהם הרי בין כך ובין כך יגדלו פרות בשביעית האם ניתן להם להירקב?. ב. באשר לדגן אין הדגן נאכל ע"י אנשים פרטיים אלא רק ע"י מאפיות גדולות אם תימצא מאפיה שתהיה מוכנה ויש לה אפשרות לאגור דגן לשנה שלמה נוכל לעזור לה. ג. האגירה יקרה והציבור לא ישלם את עלותה.
שאלה: להקים מקהלת בנות: אני מנהל בית ספר ממ"ד, ישנה כוונה להקים מקהלה רב דורית של בנות בלבד. אין כוונה לערב בנים (גם לא צעירים) ולא יהיו שירי סולו. האם מותר למקהלה לשיר בפני הורים והקהילה? אציין כי ביום הזיכרון האחרון הופיעה מקהלת בנות ובין היושבים היו אחד מחשובי רבני הציבור הדתי לאומי.
תשובה: זו בעיה שישירו מול בנים וגברים, ומה שאותו רב לא מיחה, יכול להיות שזה היה בשביל לא לבייש את הנוכחים, ולא משום מתן לגיטימציה.
שאלה: גדרים ורקע למצוות כלאים: אם אפשר קצת רקע למצוות כלאיים, מה המרחק הדרוש כדי שלא לזרוע כלאיים, האם שתי סוגי קטניות נחשבים כלאיים, האם עשבי מרפא יכולים להיות כלאיים, האם יש ספר באנגלית המדבר על מצוות התלויות בארץ?
תשובה: הנני מצרף לך קובץ בו תמצא רקע להל' כלאים, לצערי אין לי מידע על ספרות אנגלית בשאלות אלו. עשבי מרפא הרמב"ם הל' כלאים פ"א ה"ד, כותב שאם אלו עשבים אינם ראויין אלא לרפואה אין בהם כלאים, משמע שדבר שגם רפואה וגם נאכל לבריאים יש בו איסור כלאים. בברכת התורה והארץ הרב יהודה הלוי עמיחי
שאלה: השכרת צימר לזוג: א. אני בעל צימר, ולעיתים מגיעים אלי זוגות המבקשים לשכור את המקום, האם אני חייב לבדוק את טיב קשריהם הזוגיים, כגון אם הם נשואים וכו' לפני ההשכרה, אם כן כיצד לבדוק? ב. האם חילול שבת בתוך הצימר באמצעות כלים ומכשירים שבצימר מהווה בעיה לגבי המשכיר?
תשובה: א. אינך חייב לבדוק, אולם אם ניכר בעליל שהם אינם נשואים, תתחמק מזה. ב. לא, מפני שאתה לא אומר לו מה לעשות, והוא בבחירתו מחלל שבת. הדבר דומה למי שמשכיר דירה לחילוני המחלל שבת, שהדבר מותר מפני שאין הוא אומר לו מה לעשות בדירה.
שאלה: בעיות בקריאת פטום הקטורת: בסוף תפילת שחרית יש את פטום הקטורת (אצל הספרדים הוא יותר ארוך מהאשכנזים) תמיד אני בקטע זה בולע את המילים ולא מצליח להגות אותם נכון, ככה שלפעמים אני מחסיר ממנו קטעים מרוב שאני בולע את המילים. האם אני יכול לקרוא קטע זה בעינים ולהתכוין בו אבל לא להוציא את המילים מהפה?
תשובה: תקרא יותר באיטיות, ואם אתה רוצה אתה יכול לקרוא בעיניים בלי להוציא המילים בפה.
שאלה: סליחה אחר הכאה: לפני חמש שניים מישהי מהמשפחה היכתה אותי, ועכשיו נודע לי מבעלי שהיא מעונינת לעשות עמי אני לא מעוניינת מכיוון שבכל פעם שאני רואה אותה אני רועדת ונזכרת מחדש במקרה, מה ההלכה לגבי זה, ומה הרב ממליץ לעשות?
תשובה: אם המכות השאירו עליך רושם כל כך קשה. אם כן על המכה מוטל לא רק לבקש את סליחתך אלא גם לפייס אותך. ולתת בטויי ממשי לחרטתה, עד שאת תרגישי שהתחושות הקשות שלך כלפיה חלפו. כל זה אני אומר ללא שמיעת הצד השני אולי אם אשמע את הצד השני התמונה תראה שונה.
שאלה: קניה בחג הפסחא מגוי מאמין: האם יש בעיה לקנות חליפה או דבר אחר שהוא יקר בחג הפסחא של הגויים מגוי מאמין?
תשובה: אכן יש בעיה ויש להימנע מלקנות אצל גוי עובד ע"ז ביום אידו.
שאלה: תרומות ומעשרות בשמן זית: בידינו שמן זית ביתי, שאיננו יודעים אם הופרשו ממנו תרומות ומעשרות כראוי. האם ניתן להשתמש בו עבור הדלקת נרות שבת, או שגם שמן למאור חייב להיות מעושר, ובמקרה וצריך לעשר בכל מקרה, האם אפשרי לעשרו וכיצד? (איננו יודעים באיזו שנה גדלו הזיתים)
תשובה: מכיון שהשמן מיועד גם לאכילה, על כן צריך להפריש ממנו תרומות ומעשרות, נראה לי שתפרישו בלא ברכה, ולגבי מעשר שני ומעשר עני תתנו תנאי שאם חייב מעשר שני הרי זה מחולל על פרוטה וחומש, ואם צריך מעשר עני הרי זה מעשר עני. אין חובת נתינה הן לעניין מעשר ראשון הן לעניין מעשר עני. בברכת התורה והארץ הרב יהודה הלוי עמיחי
שאלה: האם יש פגם בנשמה?: בספירת העומר אנו אומרים "ולתקן את נפשותינו ורוחותינו ונשמותינו מכל סיג ופגם". איך יכול להיות שחטא פוגם בנשמה?
תשובה: על פי הכתוב באור החיים בפירושו לפרשת אמור אין החטא גורם פגם בנשמה, אולם הוא ממעט את יכולתה להאיר ויש לה צער גדול בהרבה מצער הנפש שנפגמה.
שאלה: מהו הטעם לאיסור ריבית: למה אסור לי להלוות כסף בריבית, נהוג להסתכל על מלווה בריבית כאדם רשע ונצלן אבל בעצם זה הוגן מאוד שאם הלוותי לחברי כסף במקום לקחת את אותו כסף, לקנות איתו בית ולהשכיר אותו (וכך להרוויח), (או כל השקעה אחרת: לפתוח עסק, להלוות בריבית לגוי וכו ) שחברי ישלם לי את אותו סכום שהייתי מרוויח?
תשובה: התורה קוראת לריבית נשך והוא לשון נחש, שארסו הולך ומפעפע בכל הגוף. בדומה לארס כך הריבית שאתה יודע באיזה סכום אתה מתחיל אבל אינך יודע בכמה זה יסתיים. אדם הלוקח הלוואה בריבית יכול לאבד מכך את כל הונו. אם ברצונך לגמול חסד אמיתי עם חברך תן לו הלוואה שיוכל להחזיר בבטחה, כלומר, בלא ריבית ואם אינך יכול לקיים את מצוות ההלוואה אתה יכול להיות שותף עם חברך בעסקיו ובכך לעזור לו.
שאלה: התארחות ביישוב חילוני: נתבקשנו להשלים מניין ביישוב חילוני, הרב שלי הביע את התנגדותו לנושא. האם היינו צריכים ללכת ולהשלים להם מניין, או להישמע לרב שאמר שאנו עדיין לא מתאימים למשימה כזאת? (יש לציין שלא היינו באים איתם במגע חוץ מבתפילות ובארוחה הכשרה).
תשובה: הרב שלך צדק. אין השלמת המנין מצדיקה יציאה מהישיבה ומיעוט לימוד תורה.
שאלה: לחבק ולנשק סבתא חורגת: יש לי סבתא חורגת מצד האמא. היא גרה בחו"ל ופעם פעמיים בשנה היא מגיעה לביקור בארץ, האם מותר לחבק לנשק אותה כשהיא מגיעה לארץ, אני יודע שהיא מאוד תיפגע אם לא אנהג כך?
תשובה: מצד הדין הדבר אסור, תשתדל להימנע. אם היא תחבק אותך אל תגלה התנגדות.
שאלה: עבודה בבית כנסת קונסרבטיבי: אנחנו חיים בארה"ב אורטודקסים ומתפללים בבית כנסת אורטודוקסי. אשתו של אחד המתפללים עובדת בבית כנסת קונסרבטיבי בתור פקידה למספר ימים מצומצם בשבוע. האם יש בעיה עם זה מבחינה הלכתית, בית הכנסת ממוקם קרוב לבית הכנסת שלנו, האם יש עניין של מראית עין?
תשובה: אם יכולה למצוא עבודה אחרת, לכתחילה רצוי שתחפש עבודה אחרת.
שאלה: משמעות יום השלושים : אמי עליה ה נפטרה בכ"ג ניסן תשס"ז. ברצוני לברר משמעות יום ה-30 (קשה לי) לעזיבתה אותנו וכיצד לנהוג ביום זה?
תשובה: כשם שישנם תהליכים בזמן לידת האדם שבסוף כל תהליך ישנה דרגת שלימות מסויימת המקבלת את בטויה במצוות, כך יש תהליכים הנוגעים לנפש האדם בעת עלייתו לעולם העליון. ילד ראוי לברית רק אחרי שבעה ימים ולפדיון רק אחרי שלושים יום, נכתב כי נפש הנפטר קשורה עם ביתו במשך שבעת ימי האבילות ועם גופו במשך שלושים יום. אחרי השלושים יום יש השתחררות מהקשר הגופני וחלה עלייה נוספת. לתועלת עלייה זו נוהגים לערוך אזכרה ביום השלושים שכוללת עליה לקבר ואמירת קדיש ופרקי תהילים, וכן כינוס בבית או בבית הכנסת תוך כדי אמירת ברכות על מזונות ופירות ושמיעת דברי תורה לעלוי הנשמה.
שאלה: עורלה ל"קופח": קניתי מטפס שניקרא "קופח" (דובדבן היהודים), הצמח הינו מטפס וחי מספר שנים. האם צריך לספור עורלה? (השיח מטפס נותן פירות כבר בשנה הראשונה)
תשובה: הצמח שאתה מתאר נקרא "שלפח", הוא נותן יבולו תוך מספר חודשים אולם מאידך יש לו תכונות עץ. על כן אנו באים למחלוקת שהיית בדברי האמונת שמואל האם מכיוון שנותן ירק תוך שנתו הרי זה ירק, או שמכיוון שיש לו סימני עץ הרי זה מוגדר כעץ. לרוב הספרדים נוטים להקל בכך ואילו חכמי אשכנז כיוון שזאת מחלוקת בדאורייתא נוטים להחמיר, אבל הרוצה לסמוך על הדעות המקילות אין מונעים ממנו. בברכת התורה והארץ הרב יהודה הלוי עמיחי
שאלה: מיקרוגל לאדם שאינו שומר כשרות: האם מותר לאדם שנתבקש לקנות מיקרוגל כמתנה לאדם קרוב אשר אינו שומר כשרות לעשות זאת?
תשובה: מותר, זה לא נקרא "לפני עיור לא תיתן מכשול" (להכשיל לעשיית עבירה).
שאלה: סיום על הש"ס: בעזרת ה אני מתעתד עוד כחודש וחצי לסיים את ש"ס המשניות, האם בסיום אני אומר הדרן על הש"ס או הדרן עלך סדר טהרות, כיון שכבר עשיתי סיום לסדרים האחרים?
תשובה: תאמר הדרן על סדר טהרות שסיימת וגם על הש"ס שיש כאן תוספת שלמות שסיימת את כל הש"ס ושתזכה לסיים גם ש"ס גמרא בבלי וירושלמי.
שאלה: עצרת מחאה נגד האדישות: ברצוני לפנות אל כבוד הרב, כמי שדעתו ודבריו משפיעים על מספר רב של אנשים, כאדם אחראי ומחוייב לכלל-ישראל, וכן כמי שמעורה בציבוריות הישראלית, במטרה ובתקווה שתהיה אולי אחד מהאנשים שיקחו את ההצעה ויקדמו אותה. אני אישית עובדתית אינני יכול לקדם עניין כזה, אך מרגיש חייב לכתוב את המכתב, וכן וודאי שאבוא לעצרת כזו במידה ותהיה. הצעתי היא לארגן עצרת מחאה וזעקה משותפת, של כל הגופים והאירגונים הרלוונטיים במדינה: אירגוני בקרת השילטון, עמותות החסד והצדקה, עובדי הרווחה, הציבור הדתי-לאומי שיודע למחות ולארגן, הסטודנטים, כל תנועות הנוער, השירות הלאומי, אירגוני המורים, ועוד ועוד, וכן של כל אזרח שרוצה לבוא ולמחות. אני יודע שכבר היו מחאות בעבר שלא מספיק ציבור נענה להן, אך כיום מדובר ר גודל שונה של שערוריות ושל התמרמרות כלל ציבורית, ואני רוצה להאמין שהפעם זה יהיה שונה. העצרת תהיה בלתי פוליטית, ותתמקד רק בנושאים המשותפים לכולם שבגללם השלטון במדינה מסכן את כולנו, בלי קשר לשיוכו הפוליטי (כבר היה תקדים לכך, בעצרת למען החטופים מיד אחרי המלחמה האחרונה, אליה הגיעו עשרות אלפי אזרחים השונים מאוד זה מזה בעמדות רבות, וביניהם אני). העצרת תהיה לכל הפחות במחאה על האדישות של השלטון וזרועותיו מול ענייני המדינה הבוערים, על השחיתות, על הבריחה מאחריות, על הפקרת ישובי עוטף עזה לירי קסאמים, על דריסת החלשים, על הזנחת הזקנים, על הזנחת ההשכלה הגבוהה, על הזנחת מערכת החינוך והשכר המחפיר של המורים, על הקיטוב החברתי, וכו. לשם כך צריכים כל הגופים הנ"ל להירתם למטרה זו, ולנסח רשימת נושאים משותפת ומוסכמת, שלצערנו איננה קצרה. העצרת צריכה להתכנס ללא קשר לפירסום מסקנות וועדת וינוגרד ומה שייכלל בהן, וללא קשר ל"רעידות אדמה פוליטיות" או אפילו בחירות שעשויות לבוא בגללה, כי תפקידה בין השאר לנסוך בציבור את התקווה והאמונה שלמרות הקיטוב החברתי והמיגזרי, ניתן להתאחד למטרות משותפות וגורליות, וכן להחדיר לראשם של נבחרי הציבור ונציגיו, שהקריירה הפוליטית שלהם תיפגע, אם הם לא יתאימו את התנהגותם המוסרית לתפקידים שלמענם הם נשלחו ע"י הציבור.
תשובה: אשריך שאיכפת לך. אך מי שמציע הצעות צריך גם ליזום את ביצועם. ולא להטיל זאת על אחרים העוסקים בצרכי ציבור בדרך שהם מבינים שהם יכולים לתרום.